देवेन्द्र सत्यार्थी पंजाबी मूल के एक बहुभाषी लेखक थे जो अपनी पीढ़ी के कुछ दूसरे लेखकों की तरह पंजाबी, उर्दू और हिंदी में लिखते थे। एक चौथी भाषा के रूप में उन्होंने अंग्रेजी में भी लिखा। उन्होंने गद्य की प्राय: सभी प्रमुख विधाओं में लिखा- उपन्यास, कहानी, संस्मरण, आत्मकथा, यात्रा-वृत्तांत और भी काफी कुछ। लेकिन उनकी मुख्य पहचान एक खानाबदोश यायावर की थी। भरी जवानी में जिसने देश के विभिन्न प्रांतों और भाषाओं के लोकगीत संग्रह करने का जुनून पाल लिया था। उनकी पहचान वस्तुत: उनके उस काम से बनी थी जिसे उन्होंने अपने जीवन का लक्ष्य बना लिया था। उन्होंने और जो कुछ किया और लिखा वह उनकी इस मूल पहचान का ही विस्तार था- किसी बड़ी नदी की विभिन्न दिशाओं में कटती और बहती धाराओं की तरह। लोक गीतों के प्रति उनका यह जुनून ही वस्तुत: देश की सांस्कृतिक एवं भावात्मक बहुलता की ओर ले गया। उन प्रांतों के लोक गीतों के माध्यम से ही उन्होंने वहां की लोक-संस्कृति और लोक-जीवन को समझने की कोशिश की स्वयं उसका अभिन्न हिस्सा बनकर। आज सांप्रदायिक केंद्रीयकरण और क्षेत्रवाद-जातिवाद के इस भयावह और विघटनकारी दौर में देवेन्द्र सत्यार्थी को याद करना वस्तुत: घटाटोप अंधेरे के बीच चांदी के तार के मानिन्द एक उजली लकीर को देखना है।